**Gaiţa împodobită cu pene de Păun**

*La Fontaine*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

O Gaiţă din cele mai viclene

Văzând un biet Păun ce năpârlea,

S-a-mpodobit degrabă cu mândrele lui pene

Şi printre alţi păuni se fudulea.

Recunoscând-o însă nu ştiu cine,

Ce huiduială,

Ce ciocăneală,

Ce zeflemeli şi ce ruşine!

Şi, jumulită bine, când se întoarce iară

La gaiţe, şi ele o dau pe uşă-afară.

Mai sunt şi astăzi, din păcate,

Şi printre noi asemenea eroi;

Eu, însă, ţin să nu vorbesc de voi,

Plagiatori cu pene-mprumutate!